A Bizottság 553/95/EK rendelete

(1995. március 13.)

a gyümölcs és zöldség behozatalára vonatkozó intézkedések alkalmazása részletes szabályainak megállapításáról szóló 3223/94/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az Ausztria, Finnország és Svédország csatlakozási okmányával és a 3290/94/EK rendelettel [1] módosított, a gyümölcs- és zöldségpiac közös szervezéséről szóló, 1972. május 18-i 1035/72/EGK tanácsi rendeletre [2] és különösen annak 23. cikke (2) bekezdésére,

tekintettel a legutóbb a 150/95/EK rendelettel [3] módosított, a közös agrárpolitika céljaira alkalmazandó elszámolási egységről és átváltási árfolyamokról szóló, 1992. december 28-i 3813/92/EGK tanácsi rendeletre [4] és különösen annak 3. cikke (3) bekezdésére,

tekintettel az 1994. december 31-én hatályban lévő agrár-pénzügyi rendelkezések alkalmazásának egy hónappal történő meghosszabbításáról és a mezőgazdasági átváltási árfolyamok új tagállamok számára történő rögzítéséről szóló, 1994. december 20-i 3311/94/EK tanácsi rendeletre [5] és különösen annak 1. cikke (2) bekezdésére,

mivel a Bizottság 3223/94/EK rendeletének [6] egyes rendelkezéseit pontosítani és módosítani kell; mivel az Ausztria, Finnország és Svédország csatlakozási okmányával módosított, a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [7] alapján az "importőr" fogalmát meg kell határozni; mivel a 3. cikkben említett reprezentatív piacok felsorolását ki kell egészíteni;

mivel a 3223/94/EK rendelet 4. cikke (1) bekezdésében megjelölt 5 ECU-s átalányt a mezőgazdasági átváltási árfolyamra 1995. január 31-ig alkalmazott 1,207509 korrekciós együttható figyelembevétele nélkül határozták meg; mivel a 3311/94/EK rendeletben előírt eltérést 1995. január 1-jétől alkalmazni kell erre az átalányra;

mivel végül szükséges előírni azt, hogy a biztosíték képzésének alapjául szolgáló adatoknak 1995. január 1-jétől meg kell egyezniük a 2913/92/EGK rendeletben szereplő adatokkal;

mivel az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 3223/94/EK rendelet a következőképpen módosul.

1. az 1. cikk a következő bekezdéssel egészül ki:

"E rendelet alkalmazásában "importőrnek"; tekintendő a 2913/92/EGK rendelet 4. cikke (18) bekezdésének értelmében vett nyilatkozattevő.";

2. a 3. cikk (1) bekezdésében az ötödik és a nyolcadik francia bekezdés helyébe a következő szöveg lép:

"–Spanyol Királyság: | Madrid, Barcelona, Sevilla, Bilbao, Zaragoza, Valencia, |

–Olasz Köztársaság: | Milánó, Bologna," |

3. a 4. cikk (1) bekezdése a következő albekezdéssel egészül ki:

"Ezt az átalányt a mezőgazdasági átváltási árfolyamra 1995. január 31-ig alkalmazott 1,207509 korrekciós együttható figyelembevétele nélkül határozták meg."

4. az 5. cikk (1) bekezdés a) pontjának második albekezdése helyébe a következő szöveg lép:

"Ha a szabad forgalomba bocsátásra vonatkozó vámáru-nyilatkozat tételekor a fenti árak több mint 8 %-kal magasabbak az adott termékre hatályban lévő átalányértéknél, az importőrnek a 2454/93/EGK rendelet 248. cikk (1) bekezdésében megjelölt biztosítékot kell letétbe helyeznie. E tekintetben az árukra véglegesen kivethető behozatali vámok összege annak az összegnek felel meg, amit akkor fizettek volna, ha a besorolás az adott átalányérték alapján történt volna."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Az 1. cikk 3. és 4. pontjait 1995. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1995. március 13-án.

a Bizottság részéről

Franz Fischler

a Bizottság tagja

[1] HL L 349., 1994.12.31., 105. o.

[2] HL L 118., 1972.5.20., 1. o.

[3] HL L 22., 1995.1.31., 1. o.

[4] HL L 387., 1992.12.31., 1. o.

[5] HL L 350., 1994.12.31., 1. o.

[6] HL L 337., 1994.12.24., 66. o.

[7] HL L 302., 1992.10.19., 1. o.

--------------------------------------------------